## Odluka o općinskim porezima Općine Lovinac

### NN 149/2014 (16.12.2014.), Odluka o općinskim porezima Općine Lovinac

OPĆINA LOVINAC

2788

Na temelju članka 30. Zakona o financiranju jedinica lokalne i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01., 107/01., 150/02., 147/03., 132/06., 26/07., 73/08. i 25/12.), članka 68. Zakona o lokalnoj i područnoj (regionalnoj) samoupravi (»Narodne novine« broj 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12. i 19/13. – pročišćeni tekst) i članka 37. Statuta Općine Lovinac (»Glasnik« Općine Lovinac br. 11/13, 18/13) Općinsko vijeće Općine Lovinac, na svojoj 14. redovnoj radnoj sjednici održanoj 8. prosinca 2014. godine donijelo je

ODLUKU

O OPĆINSKIM POREZIMA OPĆINE LOVINAC

OPĆE ODREDBE

Članak 1.

Ovom Odlukom o općinskim porezima kao vlastitim izvorima prihoda Općine Lovinac, utvrđuju se stope i visine poreza, te način obračuna i plaćanja u skladu sa Zakonom o financiranju jedinica lokalne i područne (regionalne) samouprave.

Članak 2.

Općinski se porezi plaćaju na području Općine Lovinac prema Zakonu o financiranju jedinica lokalne i područne (regionalne) samouprave i prema ovoj Odluci.

Članak 3.

Prema Zakonu o financiranju jedinica lokalne i područne (regionalne) samouprave Općini Lovinac pripadaju i uvode se sljedeći općinski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku, odnosno naziv,

5. porez na korištenje javnih površina,

1. Prirez porezu na dohodak

Članak 4.

Prirez porezu na dohodak plaća se prema odredbama zakona i podzakonskih akata kojima se uređuje porez na dohodak i prema odredbama ove Odluke.

Članak 5.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Članak 6.

Obveznik plaćanja prireza porezu na dohodak je fizička osoba koja ostvaruje dohodak u Republici Hrvatskoj, a obveznik je poreza na dohodak prema odredbama zakona i podzakonskih akata kojima se uređuje porez na dohodak, i ima prebivalište ili uobičajeno boravište na području općine Lovinac.

Osnovica za obračun prireza porezu na dohodak je ukupan iznos obračunatog poreza na dohodak.

Članak 7.

Prirez porezu na dohodak ne plaća se na primanja koja se ne smatraju dohotkom i koja su oslobođena od plaćanja poreza na dohodak prema odredbama zakona i podzakonskih akata kojima se uređuje porez na dohodak.

Članak 8.

Prirez porezu na dohodak plaća se po stopi od 8% od utvrđene osnovice, a uplaćuje se u Proračun Općine Lovinac.

Članak 9.

Prirez porezu na dohodak utvrđuje se rješenjem prema prebivalištu ili uobičajenom boravištu obveznika u slučajevima kada se rješenje donosi.

Članak 10.

Kada obveznik poreza i prireza na dohodak ne plati porez i prirez u propisanom roku, porez i prirez se prisilno naplaćuje po odredbama o prisilnoj naplati poreza, prema odredbama Općeg poreznog zakona.

2. Porez na potrošnju

Članak 11.

Porez na potrošnju se plaća na potrošnju alkoholnih (prirodna i specijalna vina, žestoka pića, likeri i pivo) i bezalkoholnih pića u ugostiteljskim objektima.

Članak 12.

Obveznik poreza na potrošnju iz članka 10. ove Odluke je svaka pravna i fizička osoba koja pruža ugostiteljske usluge.

Članak 13.

Osnovica na porez na potrošnju iz članka 10. ove Odluke je prodajna cijena pića po kojoj se pića prodaju u ugostiteljskim objektima.

Članak 14.

Porez na potrošnju alkoholnih i bezalkoholnih pića plaća se po stopi od 3%.

Porez na potrošnju obračunava se i plaća u rokovima i na način propisan Zakonom o porezu na dodanu vrijednost.

Članak 15.

Obračunati porez na potrošnju alkoholnih i bezalkoholnih pića obveznik poreza plaća u roku od 15 dana po isteku tjedna na način propisan Zakonom o porezu na dodanu vrijednost.

3. Porez na kuće za odmor

Članak 16.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Lovinac.

Vlasnikom kuće za odmor podrazumijeva se vlasnik odnosno suvlasnik i izvanknjižni vlasnik.

Kućom za odmor smatra se svaka zgrada ili dio zgrade (stan) koji se koriste povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog alata.

Članak 17.

Porez na kuće za odmor plaća se u iznosu od 15 kuna godišnje po četvornom metru korisne površine kuće za odmor.

Članak 18.

Porez na kuće za odmor ne plaća se za kuće za odmor koje se ne mogu koristiti.

Kućom za odmor iz stavka 1. ovog članka smatraju se kuće za odmor koje se ne mogu koristiti zbog prirodnih nepogoda (poplava, požara, potresa) te starosti i trošnosti.

Članak 19.

Obveznici poreza iz čl. 15. ove Odluke dužni su do 31. ožujka godine za koju se razrezuje porez, dostaviti nadležnom tijelu za razrez poreza podatke o kućama za odmor, koji se odnose na mjesto gdje se objekti nalaze, korisnu površinu istih, kao i druge podatke potrebne za razrez poreza na imovinu, a posebno promjenu vlasništva, uspostavu suvlasništva te izmjene površine.

Pod korisnom površinom podrazumijeva se ukupna podna površina stana ili druge samostalne prostorije, umanjena za širinu zidova koji je prekidaju, a uvećana za površinu lođa, balkona i natkrivenih terasa.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Ukoliko porezni obveznik ne dostavi podatke za razrez poreza, Jedinstveni upravni odjel Općine Lovinac koristit će podatke iz službenih evidencija Općine i tvrtki u vlasništvu ili suvlasništvu Općine Lovinac te će radi utvrđivanja točnosti stvarnog stanja provesti dodatne postupke dokazivanja statusa kuće za odmor.

4. Porez na tvrtku odnosno naziv

Članak 20.

Porez na tvrtku odnosno naziv (u daljnjem tekstu: porez na tvrtku) plaćaju godišnje pravne i fizičke osobe koje su obveznici poreza na dobit ili poreza na dohodak, i to:

|  |  |
| --- | --- |
| – pravne osobe iz područja industrije, poljoprivrede, šumarstva, graditeljstva i prometa | 1.000 kn |
| – pravne osobe koje obavljaju promet roba i usluga iz područja trgovine | 1.000 kn |
| – pravne osobe iz područja ugostiteljstva i turizma | 1.000 kn |
| – pravne osobe koje obavljaju obrtničke djelatnosti | 1.000 kn |
| – fizičke osobe koje obavljaju samostalnu djelatnost, samostalni ugostitelji,     trgovačke i zabavne radnje | 600 kn |
| – proizvodne i uslužne djelatnosti | 400 kn |
| – pravne osobe koje se bave bankarskim, mijenjačkim, platno-prometnim,     osiguravajućim i ostalim   financijskim poslovima, organiziranje igara na sreću     za svoje poslovne jedinice | 1.000 kn |
| – ostale pravne osobe | 300 kn. |

Poslovna jedinica u sastavu pravne i fizičke osobe (pogoni, radionice i sl.) plaćaju 50% propisanog iznosa, ako im je sjedište na području Općine Lovinac.

Ako je na istom objektu istaknuto više naziva iste pravne i fizičke osobe, plaća se samo jedan od spomenutih iznosa.

Ako je radnja ili poduzeće u vlasništvu više osoba, plaća se samo jedan iznos poreza.

Članak 21.

Tvrtkom odnosno nazivom u smislu članka 14. ove Odluke smatra se tvrtka odnosno naziv pod kojim poduzeće ili radnja posluje, osim natpisa na klupama, stolovima i otvorenim prodajnim mjestima na tržnici na kojima se prodaju živežne namirnice, natpisi što ih građevinske firme ističu na gradilištima, te nazivi poslovnih jedinica koje ne posluju s trećim osobama.

Članak 22.

Porez na tvrtku plaća se unaprijed za tekuću godinu u roku 15 dana od dana dostave rješenja kojim je porez na tvrtku utvrđen.

Ako se tvrtka upiše u registar tijekom godine, porez na tvrtku plaća se proporcionalno broju mjeseci do konca godine (uključujući i mjesec u kojem je tvrtka upisana), odnosno na isti način se plaća porez na tvrtku ako se tvrtka ispiše iz registra tijekom godine (uključujući i mjesec u kojem je tvrtka ispisana).

Članak 23.

Obveznik poreza na tvrtku dužan je tvrtku ili naziv, promjenu naziva, odnosno tvrtke i svaku drugu promjenu što utječe na visinu poreza prijaviti nadležnoj ispostavi Porezne uprave u roku 15 dana od dana upisa u registar, odnosno nastale promjene.

Članak 24.

Porez na tvrtku ne plaćaju:

– državni organi, jedinice lokalne uprave i samouprave, fondovi i pravne osobe iz područja društvenih djelatnosti,

– poduzeća za zapošljavanje invalida, ako od ukupnog broja zaposlenih zapošljavaju 40% ili više invalidnih osoba, rehabilitiranih osoba i osoba koje su na rehabilitaciji te fizičke osobe, invalidi Domovinskog rata koji samostalno obavljaju djelatnost,

– obveznici poreza na tvrtku koji ne obavljaju djelatnost.

5. Porez na korištenje javnih površina

Članak 25.

Porez na korištenje javnih površina plaćaju pravne i fizičke osobe koje koriste javne površine.

Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

Članak 26.

Porez na korištenje javnih površina plaća se unaprijed prilikom dobivanja rješenja kojim je porez na korištenje javne površine utvrđen.

Članak 27.

Porez na korištenje javnih površina plaćaju pravne i fizičke osobe po m² površine u dnevnom iznosu od:

a) za kioske                                            1,50 kn

b) pokretne naprave                               1,00 kn

c) ljetne terase                                        0,50 kn

d) zabavne sadržaje                                1,00 kn

e) za blagdane za 1 dan (a, b, c i d)       30,00 kn.

Obveznici poreza dužni su Jedinstvenom upravnom odjelu Općine Lovinac dostaviti podatke o mjestu postavljanja pokretne naprave, kao i o svim promjenama pri postavljanju istih, a sve u roku 15 dana od nastanka promjene u postavljanju pokretne naprave.

PRIJELAZNE I ZAVRŠNE ODREDBE

Članak 28.

Općina Lovinac, poslove utvrđivanja, nadzora, naplate i ovrhe radi naplate općinskih poreza, propisanih ovom Odlukom, u cijelosti prenosi na Poreznu upravu, Ispostava Gospić.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Članak 29.

Porezna uprava je dužna do 15. u mjesecu, za prethodni mjesec, Općini Lovinac dostavljati izvješća o utvrđenim i naplaćenim porezima.

Članak 30.

Ovlašćuje se nadležna organizacija platnog prometa zadužena za naplatu javnih prihoda da naknadu Poreznoj upravi obračuna i uplati u Državni proračun, i to do zadnjeg dana u mjesecu za protekli mjesec.

Članak 31.

Na razrez, naplatu, odgodu naplate, žalbe, obnovu postupka, zastaru, otpis dospjelog poreznog duga, kaznene i druge postupovne odredbe shodno se primjenjuju odredbe Općeg poreznog zakona

Članak 32.

Žalba na rješenje u svezi naplate poreza iz članka 10., 15. i 19. ove Odluke podnosi se Poreznoj upravi, Središnjem uredu Ministarstva financija, putem Porezne uprave Ispostava Gospić, u roku od 30 (trideset) dana od dana dostave rješenja.

Žalba iz stavka 1. ovog članka podnosi se neposredno ili poštom preporučeno, a može se izjaviti usmeno na zapisnik kod nadležnih tijela.

Članak 33.

Otpis poreza iz ove Odluke može se izvršiti samo u opravdanim slučajevima:

1. U slučaju smrti poreznog obveznika (fizičke osobe-obrtnika) ukoliko isti nije ostavio pokretnina ni nekretnina iz kojih se može naplatiti porezni dug.

2. Ako postoji pravomoćno rješenje o zaključenju stečajnog ili likvidacijskog postupka nad pravnom osobom, a ne postoji osiguranje duga po osnovi poreznog jamstva.

3. Ako bi izvršenje naplate poreznog duga dovelo u pitanje osnovne životne potrebe poreznog obveznika.

Otpis potraživanja po osnovi općinskih poreza iz članka 10., 15. i 19. ove Odluke provodi se na temelju rješenja Porezne uprave – Ispostava Gospić.

Članak 34.

Danom stupanja na snagu ove Odluke prestaje važiti Odluka o općinskim porezima Općine Lovinac (»Narodne novine« br. 6/07).

Članak 35.

Ova Odluka stupa na snagu u roku od osam dana nakon objave u »Glasniku« Općine Lovinac, osim odredbi o prirezu porezu na dohodak koje stupaju na snagu osmog dana od dana objave u »Narodnim novinama«.

Odredbe ove Odluke primjenjivat će se od 1. 1. 2015. godine.

Klasa: 400-08/14-01/36

Urbroj: 2125/10-14-01

Lovinac, 8. prosinca 2014.

OPĆINSKO VIJEĆE OPĆINE LOVINAC

Predsjednik Općinskog vijeća
Josip Vrkljan, v. r.

149 16.12.2014 Odluka o općinskim porezima Općine Lovinac

149 16.12.2014 Odluka o općinskim porezima Općine Lovinac

149 16.12.2014 Odluka o općinskim porezima Općine Lovinac

Odluka, NN 149/2014-2788